答太傅相公見贈長韻
作者：歐陽修
朝代：宋

paragraphs: 蹤跡本羈單，登門二十年。
平生任愚拙，自進恥因緣。
憂患經多矣，疲駑尚勉旃。
凋零鸎谷友，憔悴鴈池邊。
忽忽良時失，區區俗慮闐。
公齋每偷暇，師席屢攻堅。
善誨常無倦，餘談亦可編。
仰高雖莫及，希驥豈非賢。
報國如乖顧，歸耕寧買田。
期無辱知己，肯逐利名遷。